**С Ъ О Б Щ Е Н И Е**

Във връзка с внесено в РИОСВ – Враца от инвестиционно предложение (ИП) за: „Изграждане на фотоволтаична електроцентрала (ФтЕЦ), електропроводи средно и ниско напрежение, оптични кабели, заземителни инсталации, система за съхранение на електрическата енергия и на прилежаща техническа инфраструктура за присъединяване на ФтЕЦ към електропреносната мрежа високо напрежение на територията на община Бяла Слатина“ с възложител: “ Дунав Солар Плант“ ЕООД, гр. София**,** на основание чл. 5, ал. 2 от *Наредбата за ОВОС*, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

Съгласно представената информация ИП е ново и е свързано с изграждане на фотоволтаична електроцентрала (ФтЕЦ), електропроводи средно и ниско напрежение, оптични кабели, заземителни инсталации, система за съхранение на електрическата енергия и на прилежаща техническа инфраструктура за присъединяване на ФтЕЦ към електропреносната мрежа високо напрежение на територията на община Бяла Слатина*.* Фотоволтаичните модули ще бъдат разположени в поземлени имоти: №№ 14012.129.16, 14012.97.11, 14012.141.4, 14012.129.13 в землището на с. Габаре и №№23618.18.2, 23618.17.11 в землището на с. Драшан. Терените са земеделски земи, собственост на община Бяла Слатина. С цел реализация на иневстиционното намерение на възложителя, Общински съвет Бяла Слатина е предоставил предварително съгласие за учредяване на право на строеж, изработване на подробен устроиствен план и промяна предназначението на земеделските земи с Решение № 46/21.12.2023 г.

Фотоволтаичните панели ще бъдат монтирани върху опорна метална конструкция, която ще бъде фиксирана върху колони, набити в земята. Общата площ, заета от модулите при изготвянето на предварителния проект, е приблизително 200 дка.

Транспортния достъп до обекта ще се осъществява чрез съществуващата републиканска пътна мрежа и съществуващите селскостопански пътища.

По време на дейността не се предвижда контакт с води. Няма да се генерират отпадъчни води.

При реализацията и експлоатацията на обекта не се образуват отпадъчни газове, няма опасност от взрив или замърсяване.

Формираните отпадъци от опаковки по време на изграждането на обекта ще се управляват съгласно разпоредбите на Закона за управление на отпадъците.

На площадката на обекта не се очаква да бъдат налични опасни химични вещества.

Предвид гореизложеното, Ви уведомяваме, че Вашето инвестиционно предложение попада в обхвата т. 3, буква „а“, от Приложение № 2 на ЗООС - промишлени инсталации за производство на електроенергия, пара и топла вода (невключени в Приложение №1). В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**.

Компетентен орган за произнасяне с решение е директорът на РИОСВ – Враца, в съответствие с чл. 93, ал. 3 от ЗООС.

Информираме Ви, че съгласно изискванията на чл. 4 „а“, ал. 1 от Наредбата за ОВОС постъпилата документация е изпратена на Директора на Басейнова дирекция “Дунавски район” - Плевен за становище, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ - Враца становище на Басейнова дирекция “Дунавски район” (копие от което Ви предоставяме за съобразяване), реализирането на ИП няма да окаже значително въздействие върху водите и водните екосистеми, при условие че се спазват мерките, посочени в т. 1 и законовите изисквания посочени в т. 2 на становището, при условие, че не се достига нивото на подземните води, при монтиране на носещата конструкция на фотоволтаичните модули.

***ІІ. По отношение на изискванията на чл. 31 от Закона за биологичното разнообразие (ЗБР):***

След направената проверка за местоположението на посочените имоти, се установи ИП **не засяга** защитени територии по смисъла на *Закона за защитените територии* (ЗЗТ) и **не попада** в обхвата на защитени зони съгласно *Закона за биологичното разнообразие* (ЗБР).

Най-близо разположените защитени зони са: BG0001014 "Карлуково" за опазване на природните местообитания и на дивата флора и фауна, обявена със Заповед № РД-329 от 31.03.2021г. на МОСВ (обн. ДВ, бр.53 от 25.06.2021г.) - на 1,5 км (от п.и. 14012.141.4) и BG0000332 "Карлуковски карст" обявена със Заповед № РД-788/29.10.2008г. на министъра на околната среда и водите (обн. ДВ, бр. 105/2008 г.) - на 2,9 км. (от имотите в с. Драшан). Относно трасетата на ел. проводите, п.и. 14012.140.4 се намира на 180 м от BG0001014 "Карлуково".

Инвестиционното предложение **попада** под разпоредбите на чл. 2, ал. 1, т. 1 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (*Наредбата за ОС)*, поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от *Закона за биологичното разнообразие*.

*Копие от писмото е изпратено до община Бяла Слатина, с. Габаре, с. Драшан и БДДР.*

/отговорено от РИОСВ-Враца на 18.03.2024 г./